Document ID: 32021R0378

Reference:
2021 3 3
LT
Europos Sąjungos oficialusis leidinys
L 73/1
EUROPOS CENTRINIO BANKO REGLAMENTAS (ES) 2021/378
2021 m. sausio 22 d.
dėl privalomųjų atsargų reikalavimo taikymo (nauja redakcija) (ECB/2021/1)
EUROPOS CENTRINIO BANKO VALDANČIOJI TARYBA,
atsižvelgdama į Sutartį dėl Europos Sąjungos veikimo,
atsižvelgdama į Europos centrinių bankų sistemos ir Europos Centrinio Banko statutą, ypač į jo 19 straipsnio 1 dalį,
atsižvelgdama į 1998 m. lapkričio 23 d. Tarybos reglamentą (EB) Nr. 2531/98 dėl Europos Centrinio Banko privalomųjų atsargų reikalavimo taikymo (1),
atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos Centrinio Banko teisių taikyti sankcijas (2),
kadangi:
(1)
Europos Centrinio Banko reglamentas (EB) Nr. 1745/2003 (ECB/2003/9) (3) buvo keletą kartų iš esmės pakeistas. Kadangi reikalingi nauji daliniai pakeitimai, siekiant aiškumo, šis reglamentas turėtų būti išdėstytas nauja redakcija;
(2)
pagal Europos Centrinio Banko reglamento (EB) Nr. 2531/98 6 straipsnį Europos Centrinis Bankas (ECB) turi teisę rinkti iš įstaigų privalomųjų atsargų reikalavimams taikyti reikalingą informaciją ir tikrinti informacijos, kurią įstaigos teikia įrodydamos šių reikalavimų vykdymą, tikslumą ir kokybę. Siekiant sumažinti bendrą atskaitomybės naštą, tikslinga, kad statistinė informacija apie mėnesinį balansą, surinkta pagal Europos Centrinio Banko reglamentą (ES) 2021/379(ECB/2021/2) (4), būtų naudojama reguliariai apskaičiuojant kredito įstaigų atsargų bazę;
(3)
būtina užtikrinti didesnį skaidrumą ir aiškumą tam tikrais klausimais, susijusiais su privalomųjų atsargų reikalavimų taikymu, visų pirma susijusiais su: a) privalomųjų atsargų reikalavimų taikymo įstaigoms sąlygomis; b) tuo, kad valstybių narių, kurių valiuta yra euro, nacionaliniai centriniai bankai (toliau – euro zonos NCB) gali nuspręsti sustabdyti arba panaikinti įstaigų prieigą prie Eurosistemos atvirosios rinkos operacijų ir nuolatinių galimybių (Eurosistemos pinigų politikos operacijų); c) sąlygomis, pagal kurias lėšos turėtų būti laikomos atsargomis siekiant įvykdyti privalomųjų atsargų reikalavimus; d) reikalavimais, keliamais prašymams leisti laikyti privalomąsias atsargas netiesiogiai per tarpininkaujančią įstaigą; ir e) sąlygomis, kurioms esant panaikinamas leidimas netiesiogiai laikyti privalomąsias atsargas per tarpininkaujančią įstaigą;
(4)
kad Eurosistemos privalomųjų atsargų reikalavimų sistema būtų veiksminga, taip pat būtina papildomai patikslinti privalomųjų atsargų reikalavimus, susijusius su privalomųjų atsargų apskaičiavimu, pranešimu, patvirtinimu ir laikymu, taip pat duomenų teikimu ir tikrinimu;
(5)
tarpininkų pateikta informacija apie atsargų bazę turėtų būti pakankamai išsami, kad būtų galima teikti tikslią informaciją pagal Reglamentą (ES) 2021/379 (ECB/2021/2). Be to, kai patronuojančiajai įstaigai leidžiama pateikti agreguotus atsargų bazės duomenis pagal šį reglamentą, tikslinga, kad ji pateiktų agreguotus atsargų bazės duomenis atitinkamam NCB pagal Reglamentą (ES) 2021/379 (ECB/2021/2);
(6)
siekiant užtikrinti tinkamą pusiausvyrą tarp duomenų apie privalomąsias atsargas tikslumo užtikrinimo ir sklandaus reguliavimo sistemos taikymo, ir siekiant išvengti galiojančių ir taikytinų leidimų išdavimo iš naujo, bet kurie tarpininkai, kuriems buvo suteiktas leidimas teikti agreguotus atsargų bazės duomenis pagal Reglamentą (EB) Nr. 1745/2003 (ECB/2003/9), turėtų būti leidžiama ir toliau tęsti tokį duomenų teikimą, nesikreipiant dėl naujo leidimo;
(7)
Pagal Europos centrinių bankų sistemos ir Europos Centrinio Banko statuto 19 straipsnio 1 dalį ECB gali reikalauti, kad valstybėse narėse, kurių valiuta yra euro (euro zonos valstybėse narėse) įsteigtos kredito įstaigos laikytų privalomąsias atsargas ECB ir euro zonos NCB sąskaitose. Kadangi kredito įstaigos turi sąskaitas NCB savo atitinkamoje jurisdikcijoje, tikslinga, kad tokios atsargos būtų laikomos tik NCB sąskaitose;
(8)
Reglamente (EB) Nr. 2531/98 ir Reglamente (EB) Nr. 2532/98 nustatyti ECB įgaliojimai taikyti sankcijas už statistinės atskaitomybės reikalavimų pažeidimus, įskaitant šiame reglamente nustatytų privalomųjų atsargų reikalavimų nesilaikymą;
(9)
siekiant užtikrinti teisinį tikrumą, reikia, kad šio reglamento nuostatos, kurios yra suderintos su kredito įstaigų apibrėžties daliniu pakeitimu pagal Europos Parlamento ir Tarybos reglamentą (ES) Nr. 575/2013 (5) (vadovaujantis Europos Parlamento ir Tarybos reglamentu (ES) 2019/2033 (6)), būtų taikomos tuo pačiu metu, kaip ir tas dalinis pakeitimas nuo 2021 m. birželio 26 d. Tačiau dėl praktinių priežasčių reikia numatyti, kad nuostatos dėl laikomų atsargų taikomos nuo 2021 m. liepos 28 d., t. y. 2021 m. penktojo laikymo laikotarpio pirmos dienos,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Šiuo reglamentu nustatomi privalomųjų atsargų reikalavimai šioms įstaigoms:
a)
kredito įstaigoms, kurios yra vienas iš toliau nurodytų:
i)
kurioms suteiktas veiklos leidimas pagal Europos Parlamento ir Tarybos direktyvos 2013/36/ES 8 straipsnį (7);
ii)
kurioms taikoma išimtis dėl reikalavimo gauti tokį leidimą pagal Direktyvos 2013/36/ES 2 straipsnio 5 dalį;
b)
kredito įstaigų filialams, įskaitant valstybėse narėse, kurių valiuta yra euro (euro zonos valstybėje narėje), įsteigtų kredito įstaigų, kurių nei registruota buveinė, nei pagrindinė buveinė nėra euro zonos valstybėje narėje, filialus; išskyrus euro zonos valstybėje narėje įsteigtų kredito įstaigų filialus, įsteigtus ne euro zonos valstybėje narėje.
2 straipsnis
Apibrėžtys
Šiame reglamente vartojamos tokios apibrėžtys:
1.
privalomosios atsargos – lėšų suma, kurią įstaiga privalo laikyti kaip atsargas savo atsargų sąskaitose atitinkamame nacionaliniame centriniame banke;
2.
privalomųjų atsargų reikalavimai – visi su privalomosiomis atsargomis susiję reikalavimai, kurių įstaigos privalo laikytis pagal šį reglamentą, kiek tai susiję su privalomųjų atsargų apskaičiavimu, pranešimu, patvirtinimu ir privalomųjų atsargų laikymu, teikimu ir tikrinimu;
3.
euro zonos valstybė narė – valstybė narė, kurios valiuta yra euro;
4.
kredito įstaiga – kredito įstaiga, kaip apibrėžta Reglamento (ES) Nr. 575/2013 4 straipsnio 1 dalies 1 punkte;
5.
filialas – filialas, kaip apibrėžta Reglamento (ES) Nr. 575/2013 4 straipsnio 1 dalies 17 punkte;
6.
atitinkamas NCB – euro zonos valstybės narės, kurios rezidentė yra įstaiga, nacionalinis centrinis bankas (NCB).
7.
atsargų sąskaitos – sąskaitos, kuriose įstaiga laiko savo atsargas atitinkamame NCB;
8.
atsargų bazė – tinkamų įsipareigojimų suma, naudojama įstaigos privalomųjų atsargų dydžiui apskaičiuoti;
9.
privalomųjų atsargų norma – procentinis dydis, taikomas atsargų bazės straipsniams ir naudojamas įstaigos privalomosioms atsargoms apskaičiuoti;
10.
laikymo laikotarpis – laikotarpis, per kurį vertinama, kaip laikomasi privalomųjų atsargų reikalavimų;
11.
galutinis dienos likutis – atsargos, turimos tuo metu, kai baigiamos mokėjimo operacijos ir padaromi įrašai apie galimą nuolatinių Eurosistemos galimybių taikymą;
12.
NCB darbo diena – bet kokia diena, kurią konkretus dalyvaujantis NCB gali atlikti Eurosistemos pinigų politikos operacijas;
13.
TARGET2 darbo diena – bet kuri diena, kurią TARGET2 gali atlikti atsiskaitymą pagal mokėjimo nurodymus, kaip apibrėžta Europos Centrinio Banko gairėse ECB/2012/27 (8);
14.
rezidentas – fizinis arba juridinis asmuo, reziduojantis bet kurioje iš euro zonos valstybių narių, kaip apibrėžta Tarybos reglamento (EB) Nr. 2533/98 1 straipsnio 4 dalyje (9);
15.
susijungimas – veiksmas, kurio metu viena ar daugiau kredito įstaigų (įsigytosios įstaigos), kuri yra uždaroma (–os) jos (–ų) nelikviduojant, visą savo turtą ir įsipareigojimus perduoda kitai kredito įstaigai (įsigyjanti įstaiga), kuri gali būti naujai įsteigta kredito įstaiga;
16.
skaidymas – veiksmas, kurio metu viena kredito įstaiga (skaidoma įstaiga) uždaroma jos nelikviduojant, visą savo turtą ir įsipareigojimus perduoda daugiau kaip vienai kredito įstaigai (įsigyjančios įstaigos), kurios gali būti naujai įsteigtos kredito įstaigos.
3 straipsnis
Laikomos atsargos
1.   1 straipsnyje nurodytos įstaigos privalomąsias atsargas, apskaičiuotas pagal 6 straipsnį, laiko taip:
a)
vidutinis galutinis dienos likutis vienoje ar keliose atsargų sąskaitose per laikymo laikotarpį yra lygus pagal 6 straipsnį tam laikotarpiui apskaičiuotai sumai arba ją viršija;
b)
privalomosios atsargos laikomos atsargų sąskaitose eurais atitinkamuose kiekvienos euro zonos valstybės narės, kurioje jos yra įsteigtos, NCB;
c)
šio reglamento tikslais atsiskaitomosios sąskaitos NCB gali būti naudojamos kaip atsargų sąskaitos;
d)
lėšos, kurioms taikomi teisiniai, sutartiniai, reguliavimo ar kitokie apribojimai, dėl kurių įstaiga negalėtų tokių lėšų likviduoti, pervesti, perleisti ar disponuoti jomis atitinkamu laikymo laikotarpiu, neįtraukiamos laikomas atsargas.
Taikant d punktą, įstaigos nepagrįstai nedelsdamos praneša atitinkamam NCB apie visus tame punkte nurodytus apribojimus.
2.   Jeigu įstaiga turi kelis filialus toje pačioje euro zonos valstybėje narėje, taikomos šios nuostatos:
a)
registruota buveinė arba pagrindinė buveinė, jei ji yra toje valstybėje narėje, atitinka šiame straipsnyje tiems filialams toje valstybėje narėje nustatytus privalomųjų atsargų reikalavimus;
b)
ta įstaiga paskiria vieną iš savo filialų toje pačioje valstybėje narėje šiame straipsnyje nustatytiems privalomųjų atsargų reikalavimams įvykdyti, jei toje valstybėje narėje ji neturi nei registruotosios buveinės, nei pagrindinės buveinės;
c)
atitinkamas NCB naudoja visus dienos pabaigos likučius tos įstaigos filialų atsargų sąskaitose toje pačioje valstybėje narėje, kad įvertintų, ar laikomasi šio straipsnio 1 dalies a punkto.
3.   Europos Centrinis Bankas (ECB) savo interneto svetainėje skelbia šiuos įstaigų sąrašus:
a)
įstaigų, kurioms taikomi privalomųjų atsargų reikalavimai pagal šį reglamentą;
b)
įstaigų, kurios pagal 4 straipsnį atleistos nuo privalomųjų atsargų reikalavimų, išskyrus 4 straipsnio 2 dalies a–c punktuose nurodytas įstaigas.
4 straipsnis
Atleidimas nuo privalomųjų atsargų reikalavimų
1.   Įstaigos atleidžiamos nuo 3 straipsnyje nustatyti privalomųjų atsargų reikalavimų, jeigu taikytinas vienas iš toliau nurodytų punktų:
a)
1 straipsnio a punkto i papunktyje nurodytas leidimas panaikinamas arba jo atsisakoma; arba
b)
įstaigai taikoma likvidavimo procedūra pagal Europos Parlamento ir Tarybos direktyvą 2001/24/EB (10).
2.   Atitinkamo NCB prašymu ECB gali atleisti nuo 3 straipsnyje nustatytų privalomųjų atsargų reikalavimų, kai taikytinas vienas iš toliau nurodytų punktų:
a)
įstaigai taikoma reorganizavimo priemonė pagal Direktyvą 2001/24/EB;
b)
įstaigai taikomas Sąjungos arba valstybės narės nustatytas nutarimas įšaldyti lėšas arba taikomos pagal Sutarties 75 straipsnį Sąjungos nustatytos priemonės, ribojančios įstaigos galimybę naudotis savo lėšomis;
c)
ECB ir NCB (Eurosistema) sustabdė arba panaikino tos įstaigos prieigą prie Eurosistemos atvirosios rinkos operacijų arba nuolatinių galimybių pagal Europos Centrinio Banko gaires (ES) 2015/510 (ECB/2014/60) (11);
d)
iš tos įstaigos netikslinga reikalauti privalomųjų atsargų.
Taikant pirmos pastraipos c punktą, kai ECB valdančioji taryba atstato įstaigos prieigą prie Eurosistemos atvirosios rinkos operacijų arba nuolatinių galimybių pagal Gairių (ES) 2015/510 (ECB/2014/60) 158 straipsnį, atleidimas nebetaikomas nuo kito laikymo laikotarpio pradžios.
3.   Atleidimo pagal 2 dalies d punktą tikslais atitinkami NCB ir ECB atsižvelgia į visus šiuos aspektus:
a)
ar tai įstaigai leidžiama atlikti tik specialios paskirties funkcijas;
b)
ar tai įstaigai draudžiama vykdyti aktyvias bankines funkcijas konkuruojant su kitomis kredito įstaigomis;
c)
ar tai įstaigai yra teisiškai nustatyta pareiga visus savo indėlius numatyti skirti kaip pagalbą regiono ir (arba) tarptautinei plėtrai.
Taikant a punktą, įstaigai leidžiama vykdyti tik specialias funkcijas, kai ji vykdo konkrečias viešojo administravimo užduotis arba kai pagal įstatymus ar įstatus įstaigai draudžiama vykdyti kredito įstaigų veiklą.
4.   Šiame straipsnyje nurodytas atleidimas taikomos nuo laikymo laikotarpio, per kurį įvyksta atitinkamas įvykis, pradžios.
5 straipsnis
Atsargų bazė
1.   Įstaigos apskaičiuoja savo atsargų bazę naudodamos pagal Reglamentą (ES) 2021/379 (ECB/2021/2) pateiktą statistinę informaciją apie šiuos įsipareigojimus:
a)
indėlius;
b)
išleistus skolos vertybinius popierius.
Kai įstaiga turi įsipareigojimų to paties subjekto, esančio už euro zonos ribų, filialui arba to paties subjekto, esančio už euro zonos ribų, pagrindinei buveinei arba registruotajai buveinei, šie įsipareigojimai įtraukiami į atsargų bazę.
2.   Į atsargų bazę, apskaičiuojamą pagal 1 dalį, įstaigos neįtraukia šių įsipareigojimų:
a)
įsipareigojimų bet kuriai kitai įstaigai, jeigu:
i)
tai įstaigai taikomi privalomųjų atsargų reikalavimai pagal šį reglamentą ir
ii)
ji nėra atleista nuo privalomųjų atsargų reikalavimų arba jai nebuvo suteiktas atleidimas nuo privalomųjų atsargų reikalavimų pagal 4 straipsnį;
b)
įsipareigojimų Europos Centriniam Bankui arba euro zonos valstybės narės NCB.
3.   Kai pagal 2 dalį įsipareigojimai neįtraukiami į atsargų bazę, įstaiga:
a)
nepagrįstai nedelsdama informuoja atitinkamą NCB apie neįtrauktą sumą;
b)
pateikia tų įsipareigojimų įrodymus;
c)
atima tų įsipareigojimų sumą iš atsargų bazės po to, kai atitinkamam NCB pateikia šios sumos įrodymus pagal b punktą.
Taikant b punktą, jei įstaiga atitinkamam dalyvaujančiam NCB negali pateikti įrodymų apie įsipareigojimus, priklausančius kategorijai „išleistos skolos priemonės“, įstaiga taiko ECB interneto svetainėje skelbiamą standartinį atskaitymą likusiai skolos vertybinių popierių, kuriuos ji išleido ir kurių pradinis terminas yra iki dvejų metų įskaitytinai, sumai.
4.   ECB, nustatydamas standartinį atskaitymą, taikytiną skolos vertybinių popierių kategorijai priskiriamiems ne ilgesnio kaip dvejų metų termino įsipareigojimams, nurodytiems 3 dalyje, atsižvelgia į euro zonoje vyraujantį makrosantykį tarp kredito įstaigų išleistų atitinkamų priemonių, laikomų kitose kredito įstaigose ir ECB bei atitinkamuose NCB, ir bendros neapmokėtos tokių kredito įstaigų išleistų priemonių sumos.
5.   Konkretaus laikymo laikotarpio atsargų bazę įstaigos apskaičiuoja pagal mėnesio, einančio du mėnesius prieš mėnesį, kuriuo prasideda laikymo laikotarpis, duomenis.
6.   Statistiškai nereikšmingos įstaigos, kaip apibrėžta Reglamento (ES) 2021/379 (ECB/2021/2) 2 straipsnyje, apskaičiuoja savo atsargų bazę dviem iš eilės laikymo laikotarpiams, prasidedantiems laikymo laikotarpiu, prasidedančiu trečią mėnesį po ketvirčio pabaigos, remdamosi ketvirčio pabaigos duomenimis, pateiktais pagal Reglamentą (ES) 2021/379 (ECB/2021/2). Šios įstaigos praneša NCB apie savo privalomąsias atsargas 7 straipsnyje nustatyta tvarka.
6 straipsnis
Privalomųjų atsargų apskaičiavimas
1.   Pagal 3 straipsnį įstaigų laikomos privalomosios atsargos apskaičiuojamos kiekvienam 5 straipsnyje nurodytam atsargų bazės įsipareigojimui taikant šias atsargų normas:
a)
0 % atsargų norma taikoma šioms Reglamento (ES) 2021/379 (ECB/2021/2) II priedo 2 dalyje nurodytoms kategorijoms:
i)
indėliams, kurie atitinka vieną iš šių sąlygų:
—
kurių sutartas terminas yra ilgesnis kaip dveji metai;
—
kurie atsiimami įspėjus prieš ilgesnį kaip dvejų metų laikotarpį;
—
yra atpirkimo sandoriai;
ii)
išleistiems skolos vertybiniams popieriams, kurių pradinis terminas yra ilgesnis kaip dveji metai;
b)
visiems kitiems atsargų bazės įsipareigojimams yra taikoma 1 % atsargų norma.
2.   NCB arba įstaiga, apskaičiuodami kiekvienos įstaigos privalomąsias atsargas, laikydamiesi 10–12 straipsnių reikalavimų, atskaito 100 000 EUR bendrąją nuolaidą.
3.   Pagal 6 straipsnį apskaičiuotas privalomąsias atsargas NCB naudoja šiems tikslams:
a)
atlyginti už laikomas privalomąsias atsargas;
b)
įvertinti, ar laikomasi 3 straipsnio 1 dalies a punkto.
7 straipsnis
Pranešimas apie privalomąsias atsargas
1.   NCB nustato procedūrą, kurios laikantis pranešama apie įstaigų individualias privalomąsias atsargas. Toje procedūroje atsižvelgiama į tai, ar privalomąsias atsargas pagal 6 straipsnį apskaičiuoja atitinkamas NCB ar įstaiga.
2.   Kai įstaigos privalomąsias atsargas pagal 1 dalį apskaičiuoja atitinkamas NCB, taikomos visos šios nuostatos:
a)
atitinkamas NCB praneša tai įstaigai apie jos privalomąsias atsargas ne vėliau kaip prieš tris NCB darbo dienas iki laikymo laikotarpio pradžios;
b)
ta įstaiga patvirtina apskaičiuotas privalomąsias atsargas ne vėliau kaip paskutinę NCB darbo dieną, prieš kurią prasideda šių atsargų laikymo laikotarpis;
c)
jeigu įstaiga neatsako į a punkte nurodytą pranešimą iki NCB darbo dienos, einančios prieš atsargų laikymo laikotarpio pradžią, pabaigos, laikoma, kad b punkte nurodytas patvirtinimas buvo gautas, o privalomosios atsargos, apie kurias pranešta, taikomos tai įstaigai tuo laikymo laikotarpiu.
3.   Kai privalomąsias atsargas pagal 1 dalį apskaičiuoja įstaiga, taikomos visos šios nuostatos:
a)
įstaiga praneša atitinkamam NCB apie savo privalomąsias atsargas ne vėliau kaip prieš tris NCB darbo dienas iki laikymo laikotarpio pradžios;
b)
atitinkamas NCB patvirtina tos įstaigos privalomąsias atsargas ne vėliau kaip paskutinę NCB darbo dieną, prieš kurią prasideda šių atsargų laikymo laikotarpis;
c)
jeigu NCB neatsako į a punkte nurodytą pranešimą iki NCB darbo dienos, einančios prieš atsargų laikymo laikotarpio pradžią, pabaigos, laikoma, kad b punkte nurodytas patvirtinimas buvo gautas, o privalomosios atsargos, apie kurias pranešta, taikomos tai įstaigai tuo laikymo laikotarpiu.
4.   Taikant 2 ir 3 dalis, atitinkamas NCB gali nurodyti ankstesnę datą, kada turi būti pranešta apie privalomąsias atsargas.
5.   NCB gali nustatyti sąlygas ir terminus, per kuriuos įstaigos gali patikslinti atsargų bazę ir privalomąsias atsargas, apie kurias pranešta pagal šį straipsnį. Po to, kai 2 ir 3 dalyse nurodytos privalomosios atsargos pripažįstamos, jų tikslinti neleidžiama.
6.   Siekiant įgyvendinti šiame straipsnyje minimas procedūras, atitinkami NCB skelbia grafikus, nurodančius duomenų, susijusių su privalomųjų atsargų apskaičiavimu, pranešimo ir pripažinimo terminus.
7.   Jeigu įstaiga nepateikia Reglamente (ES) 2021/379 (ECB/2021/2) nurodytos statistinės informacijos, atitinkamas NCB įvertina tos įstaigos atitinkamo laikymo laikotarpio privalomąsias atsargas, remdamiesi įstaigos pateikta istorine informacija ir visa kita svarbia informacija, ir praneša įstaigai apie savo privalomąsias atsargas ne vėliau kaip prieš tris NCB darbo dienas iki to laikymo laikotarpio pradžios.
8 straipsnis
Laikymo laikotarpis
1.   Laikymo laikotarpis prasideda pagrindinės refinansavimo operacijos, pradedamos po Valdančiosios tarybos posėdžio, kuriame numatytas pinigų politikos padėties vertinimas, atsiskaitymo dieną, ir baigiasi dieną prieš kito laikymo laikotarpio pradžią, išskyrus atvejus, kai Valdančioji taryba nurodo kitaip.
2.   ECB vykdomoji valdyba skelbia laikymo laikotarpių grafiką ECB interneto svetainėje. NCB šį grafiką taip pat skelbia savo atitinkamose interneto svetainėse. Šį grafiką ECB ir NCB paskelbia likus ne mažiau kaip trims mėnesiams iki kiekvienų kalendorinių metų pradžios.
3.   Valdančioji taryba gali keisti 2 dalyje nurodytą grafiką. Pakeistas grafikas skelbiamas ECB ir NCB interneto svetainėse prieš laikymo laikotarpį, su kuriuo susijęs pakeitimas.
9 straipsnis
Atlyginimas
1.   Atitinkamas NCB už atsargų sąskaitose laikomas privalomąsias atsargas atlygina pagal laikymo laikotarpio normos vidurkį (apskaičiuotą pagal kalendorinių dienų skaičių) Eurosistemos pagrindinėms refinansavimo operacijoms pagal tokią formulę (gautoji suma apvalinama iki artimiausio cento):
Kur:
Rt
=
atlyginimas, kurį reikia sumokėti už privalomųjų atsargų laikymą per laikymo laikotarpį t;
Ht
=
privalomųjų atsargų dienos vidurkis per laikymo laikotarpį t;
nt
=
laikymo laikotarpio t kalendorinių dienų skaičius;
rt
=
atlyginimo dydis, kurį reikia sumokėti už privalomųjų atsargų laikymą per laikymo laikotarpį t. Taikomas standartinis dviejų dešimtainių atlyginimo dydžio apvalinimas;
i
=
laikymo laikotarpio t i-toji kalendorinė diena;
MRi
=
ribinė palūkanų norma, taikoma naujausioms pagrindinėms refinansavimo operacijoms, įvykdytoms iki arba per kalendorinę dieną i.
2.   Atitinkamas NCB sumoka atlyginimą už laikomas privalomąsias atsargas antrą TARGET2 darbo dieną po laikymo laikotarpio, per kurį tas atlyginimas buvo apskaičiuotas, pabaigos.
10 straipsnis
Netiesioginis privalomųjų atsargų laikymas per tarpininką
1.   Įstaiga gali kreiptis į atitinkamą NCB ir prašyti leidimo visas savo privalomąsias atsargas laikyti netiesiogiai per tarpininkaujančią įstaigą, kai ta tarpininkaujanti įstaiga:
a)
yra tos pačios valstybės narės rezidentė;
b)
jai taikomi privalomųjų atsargų reikalavimai;
c)
įprastai atlieka tam tikras administracines užduotis toje įstaigoje (pvz., iždo valdymą), neskaitant privalomųjų atsargų laikymo.
2.   1 dalies tikslais, kai įstaiga kreipiasi dėl leidimo visas savo privalomąsias atsargas laikyti netiesiogiai per tarpininkaujančią įstaigą, ji su ta tarpininkaujančia įstaiga tuo tikslu sudaro susitarimą. Šiame susitarime nurodoma bent ši informacija:
a)
ar pareiškėjas pageidauja naudotis nuolatinėmis Eurosistemos galimybėmis ir atviros rinkos operacijomis;
b)
ne trumpesnis kaip 12 mėnesių įspėjimo laikotarpis, nepažeidžiant 10 straipsnio 7 dalies b punkto nuostatų.
Kai įstaiga pateikia b punkte nurodytą įspėjimą, ji nepagrįstai nedelsdama apie tai informuoja atitinkamą NCB.
3.   Jeigu grupės patronuojančioji įmonė savo statistinėse ataskaitose konsoliduoja patronuojamųjų įmonių, kurios yra rezidentės toje pačioje valstybėje narėje, veiklą pagal Reglamento (ES) 2021/379 (ECB/2021/2) 6 straipsnio 1 dalį, ta patronuojančioji įmonė gali kreiptis į atitinkamą NCB dėl leidimo laikyti grupės privalomąsias atsargas kaip tarpininkė.
4.   Kai patronuojančioji įmonė kreipiasi dėl leidimo laikyti grupės privalomąsias atsargas kaip tarpininkė pagal 3 dalį, ta patronuojančioji įmonė su kiekviena tai grupei priklausančia įstaiga sudaro susitarimą veikti kaip tarpininkė. Šiame susitarime nurodoma bent ši informacija:
a)
ar patronuojančioji įmonė ar patronuojamosios įmonės naudosis nuolatinėmis Eurosistemos galimybėmis ir atviros rinkos operacijomis;
b)
ne trumpesnis kaip 12 mėnesių įspėjimo laikotarpis.
5.   Atitinkamas NCB gali duoti leidimą įstaigai pareiškėjai laikyti privalomąsias atsargas per tarpininką ir nepagrįstai nedelsdamas apie tai praneša tai įstaigai ir tarpininkaujančiai įstaigai. Tas leidimas įsigalioja nuo pirmojo laikymo laikotarpio po leidimo suteikimo pradžios ir galioja tol, kol galioja 2 arba 4 dalyje nurodytas susitarimas, arba tol, kol leidimas panaikinamas pagal 7 ir 8 dalis.
Leidimas laikyti privalomąsias atsargas per tarpininką pagal Reglamento (EB) Nr. 1745/2003 (ECB/2003/9) 10 straipsnį laikomas suteiktu pagal šią dalį šio reglamento taikymo tikslais.
6.   Kai tarpininkaujanti įstaiga laiko kitos įstaigos privalomąsias atsargas pagal šį straipsnį, ji laiko tas atsargas savo atsargų sąskaitose kartu su savo atsargomis, laikomomis pagal šį reglamentą.
7.   ECB arba atitinkamas NCB gali bet kuriuo metu panaikinti pagal 5 dalį suteiktą leidimą, jeigu taikomas bet kuris iš toliau nurodytų punktų:
a)
bet kuri 2 arba 4 dalyje nurodyto susitarimo šalis nevykdo šio reglamento reikalavimų;
b)
bet kuri 2 ar 4 dalyje nurodyto susitarimo šalis prašo panaikinti tokį leidimą pagal šį straipsnį;
c)
nebesilaikoma 1 dalyje nurodytų netiesioginio privalomųjų atsargų laikymo sąlygų;
d)
egzistuoja su tarpininkaujančia įstaiga susijusios prudencinės priežastys.
8.   Spręsdamas, ar panaikinti leidimą pagal 7 dalį, atitinkamas NCB arba ECB atsižvelgia į tai, ar:
a)
šalys susitarė nutraukti sutartį bendru sutarimu;
b)
privalomąsias atsargas netiesiogiai per tarpininką laikanti įstaiga yra pajėgi vykdyti savo privalomųjų atsargų reikalavimus.
9.   Kai atitinkamas NCB ar ECB panaikina leidimą pagal 7 dalį, taikomos šios nuostatos:
a)
leidimo panaikinimas įsigalioja laikymo laikotarpio pabaigoje, išskyrus atvejus, kai leidimas panaikinamas pagal 7 dalies d punktą;
b)
jei leidimas panaikinamas pagal 7 dalies d punktą, panaikinimas įsigalioja nedelsiant ir šios dalies c punkte numatytas būtinas pranešimo laikotarpis netaikomas;
c)
atitinkamas NCB arba ECB praneša abiem 2 arba 4 dalyje nurodyto susitarimo šalims apie panaikinimą likus ne mažiau kaip penkioms darbo dienoms iki galutinio laikymo laikotarpio, kuriam taikomas leidimas, pabaigos.
10.   Kai ECB taiko sankcijas pagal Reglamentą (EB) Nr. 2532/98, jis gali taikyti šias sankcijas tarpininkaujančiai įstaigai ir įstaigai, kurios atsargas ji laiko.
11 straipsnis
Agreguotos informacijos apie atsargų bazę teikimas
1.   Kai įstaiga kreipiasi į atitinkamą NCB dėl leidimo laikyti visas savo privalomąsias atsargas netiesiogiai per patronuojančiąją įstaigą pagal 10 straipsnio 3 dalį, ta patronuojančioji įstaiga gali kreiptis į atitinkamą NCB dėl leidimo teikti atsargų bazės ir tos grupės įstaigų atsargų bazės agreguotus duomenis pagal Reglamentą (ES) 2021/379 (ECB/2021/2). NCB gali duoti leidimą patronuojančiosioms įstaigoms teikti agreguotus duomenis apie atsargų bazę pagal Reglamentą (ES) 2021/379 (ECB/2021/2).
2.   Kai patronuojančioji įstaiga kreipiasi į atitinkamą NCB dėl leidimo teikti agreguotus duomenis apie atsargų bazę pagal 1 dalį, atitinkamas NCB užtikrina, kad į 10 straipsnio 4 dalyje nurodytą susitarimą būtų įtraukti galimi nuostoliai individualiu lygiu dėl 6 straipsnio 2 dalyje nurodytos bendrosios nuolaidos atskaitymo.
3.   Kai atitinkamas NCB suteikia leidimą patronuojančiajai įstaigai teikti agreguotus duomenis apie atsargų bazę pagal 1 dalį, jis nepagrįstai nedelsdamas apie tai praneša atitinkamai įstaigai. Šis leidimas įsigalioja nuo pirmojo laikymo laikotarpio po leidimo suteikimo pradžios ir galioja tol, kol galioja 2 dalyje nurodytas susitarimas, arba tol, kol leidimas panaikinamas.
4.   Kai atitinkamas NCB suteikia leidimą patronuojančiai įstaigai pateikti agreguotus duomenis apie atsargų bazę pagal 1 dalį, iš tarpininkaujančios įstaigos laikomų privalomųjų atsargų automatiškai atimama viena 6 straipsnio 2 dalyje nurodyta bendroji nuolaida.
5.   ECB įstaigai suteiktas leidimas teikti statistinius duomenis apie jų konsoliduotą atsargų bazę pagal Reglamento (EB) Nr. 1745/2003 (ECB/2003/9) 11 straipsnį laikomas galiojančiu ir taikytinu šio reglamento tikslais tol, kol tas leidimas nepanaikinamas.
12 straipsnis
Susijungimai ir skaidymai
1.   Jeigu susijungimas įsigalioja laikymo laikotarpiu, taikomos visos šios nuostatos:
a)
įsigyjanti įstaiga įvykdo šio reglamento reikalavimus įsigytai įstaigai;
b)
įsigyjančios įstaigos privalomosios atsargos sumažinamos kiekviena bendrąja nuolaida, taikoma pagal 6 straipsnio 2 dalį;
c)
NCB įvertina, ar įstaigos atitinka 3 straipsnio 1 dalies a punkto reikalavimus, atsižvelgdami į dienos pabaigos likučius tiek įsigyjančių, tiek įsigyjamų įstaigų atsargų sąskaitose.
2.   Laikymo laikotarpiu iš karto po 1 dalyje nurodyto laikymo laikotarpio taikomos šios nuostatos:
a)
įsigyjančios įstaigos privalomosios atsargos pagal 6 straipsnio 2 dalį sumažinamos tik viena bendrąja nuolaida; ir
b)
įsigyjančios įstaigos privalomosios atsargos apskaičiuojamos taikant 6 straipsnį, naudojant atsargų bazę, kuri agreguoja įsigytų įstaigų ir įsigyjančios įstaigos atsargų bazes.
Taikant b punktą, apskaičiuojant remiamasi kiekvienos įstaigos atitinkamo laikymo laikotarpio atsargų bazėmis taip, tarsi susijungimas nebūtų įvykęs, ir laikantis Reglamento (ES) 2021/379 (ECB/2021/2) III priedo 2 dalyje nustatytų taisyklių.
Pirma pastraipa taip pat taikoma vėlesniais laikymo laikotarpiais, kai įvykdomos Reglamento (ES) 2021/379 (ECB/2021/2) III priedo 2 dalies 4 punkto sąlygos.
3.   Jeigu skaidymas įsigalioja laikymo laikotarpiu, taikomos visos šios nuostatos:
a)
įsigyjančios įstaigos, kurios yra kredito įstaigos, turi atitikti šio reglamento reikalavimus skaidomai įstaigai;
b)
kiekviena įsigyjanti kredito įstaiga šio reglamento reikalavimus turi įvykdyti tai skaidomos įstaigos privalomųjų atsargų daliai, kuri jai yra priskiriama;
c)
skaidomos įstaigos laikomos privalomosios atsargos paskirstomos proporcingai tarp įsigyjančių įstaigų;
d)
6 straipsnio 2 dalyje nurodyta bendroji nuolaida atimama iš kiekvienos įsigyjančios įstaigos privalomųjų atsargų.
4.   Laikymo laikotarpiu, einančiu iš karto po laikymo laikotarpio, per kurį įsigalioja skaidymas, ir tol, kol įsigyjančios įstaigos praneša apie savo atitinkamas atsargų bazes pagal Reglamentą (ES) 2021/379 (ECB/2021/2), taikomos šios nuostatos:
a)
kiekviena įsigyjanti kredito įstaiga šio reglamento reikalavimus turi įvykdyti tai skaidomos įstaigos privalomųjų atsargų daliai, kuri jai yra priskiriama, ir
b)
6 straipsnio 2 dalyje nurodyta bendroji nuolaida atimama iš kiekvienos įsigyjančios įstaigos privalomųjų atsargų.
13 straipsnis
Įgaliojimų delegavimas euro įvedimo atveju
1.   Kai valstybė narė įsiveda eurą pagal Sutartį, Valdančioji taryba Vykdomajai valdybai deleguoja įgaliojimus, kad ši, atsižvelgdama į ECBS Rinkos operacijų komiteto nuomonę, nustatytų:
a)
privalomųjų atsargų reikalavimų taikymo pagal 3 straipsnį toje valstybėje narėje įsteigtoms įstaigoms pereinamojo laikymo laikotarpio datą, kai pradžios data yra euro įvedimo toje valstybėje narėje data;
b)
5 straipsnyje nurodytos atsargų bazės apskaičiavimo būdą a punkte nurodytu pereinamuoju laikymo laikotarpiu;
c)
terminą, iki kurio toje valstybėje narėje įsteigtos įstaigos arba atitinkamas NCB turi apskaičiuoti ir patikrinti privalomąsias atsargas pereinamuoju laikymo laikotarpiu.
Vykdomoji valdyba priima ir paskelbia sprendimą pagal pirmą pastraipą likus ne mažiau kaip dviem mėnesiams iki euro įvedimo atitinkamoje valstybėje narėje dienos ir apie tai praneša Valdančiajai tarybai.
2.   Be to, Valdančioji taryba Vykdomajai valdybai suteikia įgaliojimus leisti iš atsargų bazės išskaityti įsipareigojimus, kuriuos kitose euro zonos valstybėse narėse įsteigtos įstaigos turi eurą įsivedančioje valstybėje narėje įsteigtoms įstaigoms už atitinkamus laikymo laikotarpius 1 dalies a punkte nurodyto pereinamojo laikymo laikotarpio metu ir iš karto po jo.
Ši pirma pastraipa taikoma, kai eurą įsivedančios valstybės narės įstaigos tuo metu, kai skaičiuojamos privalomosios atsargos, nėra įtrauktos į 3 straipsnio 3 dalies a punkte nurodytų įstaigų sąrašą. Tokiu atveju Vykdomosios valdybos priimtuose sprendimuose, kuriais leidžiama atlikti atskaitymą pagal šią dalį, gali būti papildomai nurodyta, kokiu būdu apskaičiuojami tokie išskaitomi įsipareigojimai.
.
14 straipsnis
Tikrinimas
1.   Atitinkami NCB gali pasinaudoti teise patikrinti įstaigų pateiktos informacijos apie atsargų bazę tikslumą ir kokybę pagal Reglamento (EB) Nr. 2531/98 6 straipsnio 3 dalį.
2.   Kai įstaiga praneša apie privalomųjų atsargų apskaičiavimą pagal 7 straipsnio 3 dalį, atitinkamas NCB patikrina to apskaičiavimo tikslumą ir stebi suderinamumą su statistine informacija, pateikta pagal Reglamentą (ES) 2021/379 (ECB/2021/2).
15 straipsnis
Panaikinimas
1.   Reglamentas (EB) Nr. 1745/2003 (ECB/2003/9) panaikinamas nuo 2021 m. birželio 26 d.
2.   Nuorodos į panaikintą reglamentą laikomos nuorodomis į šį reglamentą ir skaitomos vadovaujantis II priede pateikta atitikties lentele.
16 straipsnis
Baigiamosios nuostatos
Šis reglamentas įsigalioja penktą dieną po jo paskelbimo Europos Sąjungos oficialiajame leidinyje.
Jis taikomas nuo 2021 m. birželio 26 d. Tačiau 3 straipsnis taikomas nuo 2021 m. liepos 28 d., pirmą 2021 m. penktojo laikymo laikotarpio dieną.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Frankfurte prie Maino 2021 m. sausio 22 d.
ECB valdančiosios tarybos vardu
ECB Pirmininkė
Christine LAGARDE
(1)  OL L 318, 1998 11 27, p. 1.
(2)  OL L 318, 1998 11 27, p. 4.
(3)  2003 m. rugsėjo 12 d. Europos Centrinio Banko reglamentas (EB) Nr. 1745/2003 dėl privalomųjų atsargų reikalavimo taikymo (ECB/2003/9) (OL L 250, 2003 10 2, p. 10).
(4)  2021 m. sausio 22 d. Europos Centrinio Banko reglamentas (ES) 2021/379 dėl kredito įstaigų ir pinigų finansų įstaigų sektoriaus balanso straipsnių (ECB/2021/2) (Žr. šio Oficialiojo leidinio p. 16).
(5)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
(6)  2019 m. lapkričio 27 d. Europos Parlamento ir Tarybos reglamentas (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (OL L 314, 2019 12 5, p. 1).
(7)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
(8)  2012 m. gruodžio 5 d. Europos Centrinio Banko gairės ECB/2012/27 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (OL L 30, 2013 1 30, p. 1).
(9)  1998 m. lapkričio 23 d. Tarybos reglamentas (EB) Nr. 2533/98 Europos Centrinio Banko renkamos statistinės informacijos (OL L 318, 1998 11 27, p. 8).
(10)  2001 m. balandžio 4 d. Europos Parlamento ir Tarybos direktyva 2001/24/EB dėl kredito reorganizavimo ir likvidavimo (OL L 125, 2001 5 5, p. 15).
(11)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (OL L 91, 2015 4 2, p. 3).
I PRIEDAS
Panaikintas reglamentas ir vėlesnių jo dalinių pakeitimų sąrašas
Europos Centrinio Banko reglamentas (EB) Nr. 1745/2003 (ECB/2003/9) (OL L 250, 2003 10 2, p. 10).
Europos Centrinio Banko reglamentas (EB) Nr. 1052/2008 (ECB/2008/10) (OL L 282, 2008 10 25, p. 14).
Europos Centrinio Banko reglamentas (ES) Nr. 1358/2011 (ECB/2011/26) (OL L 338, 2011 12 21, p. 51).
Europos Centrinio Banko reglamentas (ES) Nr. 1376/2014 (ECB/2014/52) (OL L 366, 2014 12 20, p. 79).
Europos Centrinio Banko reglamentas (ES) 2016/1705 (ECB/2016/26) (OL L 257, 2016 9 23, p. 10).
II PRIEDAS
Atitikties lentelė
Reglamentas (EB) Nr. 1745/2003
Šis reglamentas
1 straipsnis
2 straipsnis
2 straipsnio 1 dalis
1 straipsnis
2 straipsnio 2 dalis, pirma pastraipa
4 straipsnio 1 dalis
2 straipsnio 2 dalis, antra pastraipa
4 straipsnio 2 ir 3 dalys
2 straipsnio 3 dalis
3 straipsnio 3 dalis
—
3 straipsnio 1 dalies d punktas ir 3 straipsnio 4 dalis
3 straipsnio 1 dalis
5 straipsnio 1 dalis
3 straipsnio 2 dalis
5 straipsnio 2 dalis
3 straipsnio 2a dalis, pirma pastraipa
5 straipsnio 3 dalis
3 straipsnio 2a dalis, antra pastraipa
5 straipsnio 4 dalis
—
5 straipsnio 5 dalis
3 straipsnio 3 dalis
5 straipsnio 6 dalis
3 straipsnio 4 dalis
5 straipsnio 7 dalis
4 straipsnio 1 dalis
6 straipsnio 1 dalies a punktas
4 straipsnio 2 dalis
6 straipsnio 1 dalies b punktas
5 straipsnio 1 dalis
6 straipsnio 1 dalies įžanginis sakinys ir 6 straipsnio 3 dalis
5 straipsnio 2 dalis
6 straipsnio 2 dalis
5 straipsnio 3 dalis
7 straipsnio 1–5 dalys
5 straipsnio 4 dalis
7 straipsnio 6 dalis
5 straipsnio 5 dalis
7 straipsnio 7 dalis
6 straipsnio 1 dalies pirmas ir antras sakiniai
3 straipsnio 1 dalies b punktas
6 straipsnio 1 dalies trečias sakinys
3 straipsnio 1 dalies c punktas
6 straipsnio 2 dalis
3 straipsnio 1 dalies a punktas
6 straipsnio 3 dalis
3 straipsnio 2 dalis
7 straipsnis
8 straipsnis
8 straipsnis
9 straipsnis
9 straipsnis
14 straipsnio 1 dalis
10 straipsnio 1 ir 2 dalys
10 straipsnio 1 ir 2 dalys, 10 straipsnio 5 dalis
10 straipsnio 3 dalis
10 straipsnio 6 ir 10 dalys
10 straipsnio 4 dalis
10 straipsnio 7 dalis ir 10 straipsnio 9 dalies a ir c punktai
10 straipsnio 5 dalis
10 straipsnio 9 dalies b punktas
—
10 straipsnio 4, 5 ir 8 dalys
10 straipsnio 6 dalis
5 konstatuojamoji dalis, 14 straipsnio 2 dalis
11 straipsnis
11 straipsnis
12 straipsnis
—
13 straipsnis
12 straipsnis
13a straipsnis
13 straipsnis
14 straipsnis
15 straipsnis
—
15 straipsnis
16 straipsnis
—
I ir II priedai

Summary:
Privalomosios atsargos
Privalomosios atsargos
 
DOKUMENTAI, KURIŲ SANTRAUKA PATEIKIAMA:
Reglamentas (EB) Nr. 2531/98 dėl Europos Centrinio Banko privalomųjų atsargų reikalavimo taikymo
Reglamentas (ES) 2021/378 dėl privalomųjų atsargų reikalavimo taikymo (nauja redakcija) (ECB/2021/1)
KOKS ŠIŲ REGLAMENTŲ TIKSLAS?
Šiais reglamentais nustatoma Eurosistemos privalomųjų atsargų* sistema ir išdėstomos kredito įstaigų* ir jų filialų euro zonoje privalomųjų atsargų laikymo taisyklės.
Jais reglamentuojami visi svarbūs aspektai, pradedant faktinės atsargų normos nustatymu, baigiant privalomųjų atsargų laikymu ir kompensavimu bei atitinkamų duomenų teikimu ir tikrinimu. Juose taip pat numatomos privalomųjų atsargų reikalavimo išimtys ir įgaliojimai taikyti sankcijas.
PAGRINDINIAI ASPEKTAI
Tarybos reglamentu (EB) Nr. 2531/98 nustatomas privalomųjų atsargų pagrindas ir normos bei Europos Centrinio Banko (ECB) teisė rinkti ir tikrinti informaciją, reikalingą privalomųjų atsargų reikalavimui taikyti. Juo taip pat ECB suteikiama teisė taikyti sankcijas įstaigai už tai, kad ji nesilaiko statistinės atskaitomybės reikalavimų arba nelaiko pakankamų privalomųjų atsargų.
Reglamentu (ES) 2021/378 reglamentuojamas privalomųjų atsargų laikymas ir pateikiamos formulės, kurias turi naudoti euro zonos kredito įstaigos apskaičiuodamos privalomąsias atsargas, kurios turi būti laikomos jų ES valstybių narių nacionaliniuose centriniuose bankuose (NCB) atidarytose eurų atsargų sąskaitose.
ECB savo interneto svetainėje skelbia įstaigų, kurioms taikomi Eurosistemos privalomųjų atsargų reikalavimai, sąrašą. Įstaigoms, kurių veiklos leidimai panaikinti arba kurių atsisakyta, ir įstaigoms, kurioms pradėta likvidavimo procedūra, privalomųjų atsargų reikalavimai netaikomi. Kitos išimtys gali būti taikomos įstaigoms:kurioms taikoma reorganizavimo priemonė; kurioms taikomas nutarimas įšaldyti lėšas arba kita priemonė, ribojanti įstaigos galimybę naudoti lėšas; kurių galimybė naudotis Eurosistemos atvirosios rinkos operacijomis arba nuolatinėmis galimybėmis buvo sustabdyta arba panaikinta; iš kurių nėra tikslinga reikalauti privalomųjų atsargų.Euro zonos kredito įstaigos, kurioms taikomi privalomųjų atsargų reikalavimai, apskaičiuoja savo atsargų bazę* (jei to nepadaro NCB) naudodamosi savo statistine informacija apie indėlius ir išleistus skolos vertybinius popierius. Savo privalomąsias atsargas jos gali laikyti netiesiogiai per tarpininką, kuris yra tos pačios valstybės narės rezidentas, kuriam taikomi privalomųjų atsargų reikalavimai ir kuris paprastai atlieka tam tikras administracines užduotis.
Nacionaliniai centriniai bankai praneša kredito įstaigoms apie privalomąsias atsargas, kurias jos turėtų laikyti (jei NCB atlieka apskaičiavimą), arba patvirtina pačių įstaigų apskaičiuotas privalomąsias atsargas.
Jie taip pat atlygina už laikomas privalomąsias atsargas pagal Reglamente (ES) 2021/378 nustatytą formulę ir turi teisę patikrinti įstaigų pateiktos informacijos apie atsargų bazę tikslumą ir kokybę.
Konkrečios taisyklės pradedamos taikyti, kai:pateikiami agreguoti duomenys apie atsargų bazę; laikymo laikotarpiu* įvyksta dviejų įstaigų susijungimas; valstybė narė įsiveda eurą.
NUO KADA TAIKOMI ŠIE REGLAMENTAI?
Reglamentas (ES) 2021/378 taikomas nuo 2021 m. birželio 26 d., išskyrus 3 straipsnį (privalomųjų atsargų apskaičiavimas), kuris įsigaliojo 2021 m. liepos 28 d. (pirmąją penktojo laikymo laikotarpio dieną). Reglamentas (EB) Nr. 2531/98 taikomas nuo 1999 m. sausio 1 d.
KONTEKSTAS
Remdamasis Europos centrinių bankų sistemos ir Europos Centrinio Banko statutu, ECB gali reikalauti, kad euro zonos kredito įstaigos laikytų privalomąsias atsargas pinigų politikos tikslais. Privalomosios atsargos padeda stabilizuoti pinigų rinkos palūkanų normas ir suteikia kredito įstaigoms galimybę valdyti kasdienius likvidumo svyravimus. Nacionaliniuose centriniuose bankuose laikomos atsargos didina centrinio banko kredito paklausą, todėl ECB lengviau reguliuoti pinigų rinkos palūkanų normas vykdant reguliarias likvidumo didinimo operacijas. Daugiau informacijos žr.:Privalomosios atsargos (Europos Centrinis Bankas).
SVARBIAUSIOS SĄVOKOS
Privalomosios atsargos – lėšų suma, kurią įstaiga privalo laikyti savo atsargų sąskaitose atitinkamame nacionaliniame centriniame banke.
Kredito įstaiga – įmonė, priimanti indėlius ar kitas grąžintinas lėšas iš visuomenės ir teikianti paskolas.
Atsargų bazė – tinkamų įsipareigojimų suma, naudojama įstaigos privalomosioms atsargoms apskaičiuoti.
Laikymo laikotarpis – laikotarpis, per kurį įvertinama, ar laikomasi privalomųjų atsargų reikalavimų.
PAGRINDINIAI DOKUMENTAI
1998 m. lapkričio 23 d. Tarybos reglamentas (EB) Nr. 2531/98 dėl Europos Centrinio Banko privalomųjų atsargų reikalavimo taikymo (OL L 318, 1998 11 27, p. 1–3)
Vėlesni Reglamento (EB) Nr. 2531/98 daliniai pakeitimai buvo įterpti į pagrindinį tekstą. Ši konsoliduota versija yra skirta tik informacijai.
2021 m. sausio 22 d. Europos Centrinio Banko reglamentas (ES) 2021/378 dėl privalomųjų atsargų reikalavimo taikymo (nauja redakcija) (ECB/2021/1) (OL L 73, 2021 3 3, p. 1–15)
SUSIJĘ DOKUMENTAI
Sutarties dėl Europos Sąjungos veikimo suvestinė redakcija – Protokolas (Nr. 4) dėl Europos centrinių bankų sistemos ir Europos Centrinio Banko statuto (OL C 202, 2016 6 7, p. 230–250)
2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338–436)
Žr. konsoliduotą versiją
1998 m. lapkričio 23 d. Tarybos reglamentas (EB) Nr. 2532/98 dėl Europos Centrinio Banko teisių taikyti sankcijas (OL L 318, 1998 11 27, p. 4–7)
Žr. konsoliduotą versiją.
paskutinis atnaujinimas 02.07.2021